এবার গন্তব্য ইথিওপিয়া। আফ্রিকার ম্যাপের উপরে ডানদিকে যে শিং-এর মত জায়গাটা তার কাছাকাছি। কয়েকদিন আদ্দিস আবাবা, আর কয়েকদিন গ্রামেগঞ্জে চাষবাস দেখতে বুঝতে। আফ্রিকায় এই প্রথম এসেছি, অবশ্য ভারতের থেকে খুব তফাত কিছু বুঝছিনা। মানুষ জনের মাথার চুল কোঁকড়া, এছাড়া গায়ের রঙ কিন্তু আমার মত – গড়পড়তা শ্যামলা ভারতীয়। আদ্দিস আবাবা শহরটা একটা মস্ত কন্সট্রাকশন সাইট মনে হচ্ছিল, চতুর্দিকে প্রচুর বহুতল বাড়ি উঠছে, মেট্রো রেল হচ্ছে – সব চীনাদের টাকায়। বুঝলাম – একদিন চীনে নেবে তারে। আমাদের দেশে নেড়ি কুকুর যেরকম ঘুরে বেড়ায় – আদ্দিসে সেরকম নেড়ি গাধা। বস্তির পাশেই বহুতল হোটেল আশ্বস্ত করে যে অনেকটা সময় ধরে এলেও, আসলে বেশি দূর আসিনি।